*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*228. számú előterjesztés*

Bátaszék Város Önkormányzat Képviselő-testületének 2023. december 18-án

14 órakor megtartandó ülésére

*Bátaszéki Önkormányzati Tűzoltóság Köztestület 2024. évi működésének támogatása*

|  |
| --- |
| **Előterjesztő:** Dr. Bozsolik Róbert polgármester**Készítette** : Ill József tűzoltóparancsnok Karádi Mariann könyvelő  **Törvényességi ellenőrzést végezte:** Takaróné dr. Mihó Beatrix mb. hatósági irodavezető**Tárgyalja:**PG Bizottság: 2023. 12. 12. |

**Tisztelt Képviselő-testület!**

Bátaszék város és mikrótérsége katasztrófavédelmi (tűz és polgárvédelmi) feladatainak ellátását mindig is kiemelt feladatként kezelte a város és az ellátási terület községeinek képviselő-testületei, ennek megfelelően támogatta, hogy az önkéntes tűzoltóegyesület mellett létrejöjjön az önkormányzati tűzoltóság Köztestületi formában.

Elnöki feladatkörben a parancsnok és a könyvelést végző pénzügyi szakember bevonásával a 2023. évi szakmai és pénzügyi tapasztalatok alapján állítottuk össze a költségvetés 2024. évi tervezetét.

Bevételi oldalon a pénzügyi bizonytalanságot okoz, hogy a katasztrófavédelemmel csak az alaptámogatásra vonatkozóan van folyamatban szerződéskötés, míg a bérváltozások miatti kiegészítő támogatásra vonatkozóan nincs információ.

Kiadási oldalon, a személyi feltételeken (betöltött álláshelyek, ügyeleti rendszer, alkalmi munkavállalói foglalkoztatás) a szakmai, és foglalkoztatási előírások betartása mellett terveztük meg a bérkiadásokat, kalkulálva 10% béremeléssel. Dologi kiadások tekintetében a katasztrófavédelem szakmai elvárásainak megfelelően terveztünk, számolva a megnövekedett energia és üzemanyagköltségekkel.

**A Köztestület 2024.évi bevételi terve:**

A Köztestület bevétele az alábbiakból tevődik össze:

* állami támogatás
* alapítói támogatás
* egyéb bevételek
* egyéb pályázati források

**Állami támogatás** mértéke változik a korábbi évekhez képest, így 2024-ben 58.000.000 Ft-tal számolunk.

**Egyéb bevételek** tekintetében bérmunkával, bérleti díj bevétellel tudunk számolni, amely nagyságrendileg a 2023. évi összeggel megegyező.

**Alapítói támogatás** tekintetében egységes elveken alapuló, alapítói támogatással tervezünk. A támogatás megállapítására a település lakosságszámához igazodóan kerül sor az alábbi lakosságszám alapján:

|  |  |
| --- | --- |
| **Település** | **Lakosságszám (2023.01.01-én)** |
| Bátaszék lakossága | 6.299 fő |
| Báta lakossága | 1.530 fő |
| Bátaapáti lakossága | 390 fő |
| Mórágy lakossága | 731 fő |
| Alsónyék lakossága | 707 fő |
| **Összesen:** | **9.657 fő** |

Az alapító önkormányzatok 2024. évi hozzájárulásának minimális emelésére teszünk javaslatot, így ennek megfelelően a korábbi években megállapított 500 Ft/fő összegről **550 Ft/fő összegben javasoljuk megállapítani az alapítói hozzájárulás mértékét.** Ez minimális hozzájárulás növekedést jelentene az önkormányzatok esetében. (a településekre eső támogatás összegét a melléklet tartalmazza).

Mindezek alapján a **Köztestület tervezett bevétele 2024. évben 69.724.450 Ft** (bevételek részletezését a melléklet tartalmazza)

**A Köztestület 2024. évi kiadási terve:**

A Köztestület kiadása az alábbiakból tevődik össze:

* személyi jellegű kiadások
* dologi kiadások

**Személyi jellegű kiadások terén** a foglalkoztatott főállású munkavállalók bér és járulék költségével (10%-os béremeléssel), ügyeleti díjjal és az alkalmi munkavállalás költségével terveztük, amely várható mértékekre figyelemmel **54.449.000 Ft összeget tesznek ki.**

**Dologi kiadások** tekintetében fegyelemmel kellett lenni arra, hogy a BM. elvárása szerint a támogatásból minimum **10.000.000** Ft-ot ilyen jellegű kiadásokra kell költeni. (tartalmazza az értékcsökkenést is)

Ebben az esztendőben a rendkívüli kiadások miatt **1.275.450- Ft** tartalék képzésére van lehetőség.

Mindezek alapján a **Köztestület tervezett kiadása 2024. évben az 69.724.450 Ft**.(melléklet szerint)

Az előterjesztésből kitűnik, hogy a Köztestület 2023. évi tervezett költségvetése, ha bevételek teljesülnek és a kiadásokat sikerül kordában tartani, éves szinten stabil, de a havi fizetőképesség fenntartásához szükséges, hogy az alapító önkormányzatok a fenntartásra szánt összegről és annak átutalásáról már most rendelkezzenek.

Kérem, támogassák a határozati javaslatot.

**Bátaszéki Önkormányzati Tűzoltóság Köztestület 2024.évi működésének támogatására**

Bátaszék Város Önkormányzatának Képviselő-testülete

1. figyelemmel, az önkormányzat által államháztartáson kívülre nyújtott támogatásairól szóló 1/2015. (I.27.) önkormányzati rendelet (továbbiakban: Rendelet) 3.§ c. pontjára, a Bátaszéki Önkormányzati Tűzoltóság Köztestület részére - a település lakosságszáma és 550 Ft/fő támogatási egység alapján - 3.464.450 Ft vissza nem térítendő fenntartási támogatást biztosít az önkormányzat 2024. évi költségvetésének terhére;
2. felhatalmazza a város polgármesterét a támogatási szerződés aláírására.

*Határidő:* 2023. december 22.

(a támogatási szerződés elkészítéséért, aláírásáért)

*Felelős:* dr. Firle-Paksi Anna aljegyző

 (a támogatási szerződés elkészítéséért)

 dr. Bozsolik Róbert polgármester

 (a támogatási szerződés aláírásáért)

*Határozatról értesül:* Bátaszéki Önkormányzati Tűzoltóság

Köztestület

Bátaszéki KÖH Pénzügyi Iroda

irattár